## Uredba o prihvaćanju povećanja kvote Republike Hrvatske u Međunarodnom monetarnom fondu

### NN 142/2011 (9.12.2011.), Uredba o prihvaćanju povećanja kvote Republike Hrvatske u Međunarodnom monetarnom fondu

VLADA REPUBLIKE HRVATSKE

2846

Na temelju članka 6. Zakona o prihvaćanju članstva Republike Hrvatske u Međunarodnom monetarnom fondu i drugim međunarodnim financijskim organizacijama na temelju sukcesije (»Narodne novine«, broj 89/92), a u vezi s člankom III. odjeljkom 2. Statuta Međunarodnog monetarnog fonda (»Narodne novine – Međunarodni ugovori«, br. 3/92, 2/98, 5/2008, 8/2009, 3/2011, 4/2011, 5/2011 i 8/2011), Vlada Republike Hrvatske je na sjednici održanoj 27. listopada 2011. godine donijela

UREDBU

O PRIHVAĆANJU POVEĆANJA KVOTE REPUBLIKE HRVATSKE U MEĐUNARODNOM MONETARNOM FONDU

Članak 1.

Prihvaća se povećanje kvote Republike Hrvatske u Međunarodnom monetarnom fondu (u daljnjem tekstu: MMF) u skladu s odredbama Rezolucije o 14. općoj reviziji kvota i reformi Odbora izvršnih direktora Međunarodnoga monetarnog fonda (Rezolucija br. 66-2).

Članak 2.

Kvota Republike Hrvatske povećava se za 352.300.000 SDR-a (specijalnih prava vučenja), koje će Republika Hrvatska upisati i uplatiti u skladu s Rezolucijom o 14. općoj reviziji kvota i reformi Odbora izvršnih direktora Međunarodnoga monetarnog fonda te u skladu s općim aktima MMF-a.

Ukupan iznos kvote Republike Hrvatske nakon povećanja iz članka 1. ove Uredbe iznosit će 717.400.000 SDR-a.

Članak 3.

Prihvaćanjem povećanja kvote iz članka 1. ove Uredbe nastaje izravna financijska obveza za Republiku Hrvatsku u iznosu kunske protuvrijednosti od 880.750 SDR-a, te potencijalna financijska obveza u iznosu kunske protuvrijednosti 351.419.250 SDR-a.

Članak 4.

Iznos u visini 25%-tnog povećanja kvote iz članka 2. ove Uredbe, Republika Hrvatska će platiti u specijalnim pravima vučenja korištenjem rezervne tranše.

Iznos u visini 75%-tnog povećanja kvote iz članka 2. ove Uredbe Republika Hrvatska će platiti u domaćoj valuti, terećenjem vlastite mjenice.

Plaćanje iz stavaka 1. i 2. ovoga članka u protuvrijednosti 352.300.000 SDR-a, u domaćoj valuti, a prema službenom tečaju SDR-a, obavit će se tako da se za isti iznos poveća iznos na mjenici izdanoj u ime i za račun Republike Hrvatske na dan 4. ožujka 1993. godine u korist MMF-a.

Članak 5.

Povećanje minimalno potrebnog iznosa u visini od 0,25% ukupnog povećanja kvote, u protuvrijednosti od 880.750 SDR-a, u domaćoj valuti, a prema službenom tečaju SDR-a, izvršit će se unovčavanjem iz povećanog iznosa mjenice iz članka 4. ove Uredbe i to na kunski račun MMF-a otvoren u Hrvatskoj narodnoj banci.

Članak 6.

Plaćanja navedena u člancima 4. i 5. ove Uredbe obavit će se najkasnije 30 dana nakon što Republika Hrvatska dostavi izjavu o prihvaćanju povećanja kvote ili nakon što povećanje kvota stupi na snagu, ovisno o tome što od navedenog nastupi kasnije.

Članak 7.

Pri svakom unovčavanju mjenice iz članka 4. ove Uredbe Republika Hrvatska će platiti Hrvatskoj narodnoj banci sve novčane iznose u protuvrijednosti domaće valute, i to u roku tri dana od primitka poziva za plaćanje.

Članak 8.

Sredstva potrebna za podmirenje izravne financijske obveze iz članka 3. ove Uredbe, osigurat će se u državnom proračunu Republike Hrvatske za 2012. godinu, odnosno u narednim godinama, ovisno o nastupanju okolnosti navedenih u članku 6. ove Uredbe, a do ispunjenja obveze.

Članak 9.

Ovlašćuje se Hrvatska narodna banka da, kao institucija prema članku V. Odjeljku 1. Statuta Međunarodnoga monetarnog fonda, u ime i za račun Republike Hrvatske, obavi preuzete financijske obveze Republike Hrvatske u vezi s povećanjem kvote iz članka 1. ove Uredbe.

Ovlašćuje se guverner Hrvatske narodne banke da izvijesti MMF o prihvaćanju povećanja kvote iz članka 1. ove Uredbe te da u odgovarajućoj formi dostavi MMF-u sve potrebne dokumente za upis povećanja kvote iz članka 1. ove Uredbe.

Članak 10.

Ova Uredba stupa na snagu danom objave u »Narodnim novinama«.

Klasa: 402-09/11-01/05

Urbroj: 5030120-11-1

Zagreb, 27. listopada 2011.

Predsjednica
Jadranka Kosor, dipl. iur., v. r.

Uredba, NN 142/2011-2846